### NN 2/2017 (4.1.2017.), Odluka Agencije za elektroničke medije klasa: 612-12/09-02/0054, urbroj: 567-06-16-03 od 22. prosinca 2016.

AGENCIJA ZA ELEKTRONIČKE MEDIJE

63

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća, te Suzana Kunac, Vesna Roller, Gordana Simonović i Robert Tomljenović, kao članovi Vijeća, u postupku nadzora nad radom nakladnika – JANUS d.o.o., Osijek, na temelju članka 76. stavka 2. točke 3. Zakona o elektroničkim medijima (»Narodne novine« broj 153/09., 84/11., 94/13. i 136/13.) na 49-16 sjednici održanoj 22. prosinca 2016., donijelo je

ODLUKU

I. Prestaje koncesija za obavljanje djelatnosti pružanja medijske usluge radija na području grada Osijeka (G-OS2) dodijeljena nakladniku radija – trgovačkom društvu Janus d.o.o., Osijek, Hrvatske Republike 33, OIB: 44877006348.

II. Ugovor Br. R-022/10 od 18. veljače 2010. o koncesiji za obavljanje djelatnosti pružanja medijske usluge radija na području grada Osijeka (G-OS2) te Ugovor o izmjenama i dopunama ugovora o koncesiji za obavljanje djelatnosti pružanja medijske usluge radija na području grada Osijeka (G-OS2) Br. R-022/10 od 23. rujna 2013. prestaju važiti danom konačnosti odluke o prestanku koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima (dalje: ZEM), Vijeće za elektroničke medije (dalje: Vijeće) na 43-09 sjednici održanoj 21. prosinca 2009., a na temelju provedenog javnog natječaja broj 04/09 za davanje koncesija za obavljanje djelatnosti pružanja medijske usluge radija i/ili televizije (»Narodne novine«, broj 124/09) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na području grada Osijeka (G-OS2) trgovačkom društvu Janus d.o.o. Osijek. Koncesija je dana na rok od 10 godina.

Po donošenju odluke trgovačko društvo Janus d.o.o. Osijek obavilo je tehnički pregled te su sukladno odredbama Zakona o elektroničkim medijima, Agencija za elektroničke medije, Hrvatska regulatorna agencija za mrežne djelatnosti (HAKOM) te Janus d.o.o. Osijek sklopili Ugovor o koncesiji za obavljanje djelatnosti radija na području grada Osijeka (G-OS2).

Odredbom članka 76. stavkom 2. točkom 3. propisano je kako koncesija prestaje prestankom pravne osobe pružatelja medijskih usluga ili prestankom obrta.

Uvidom u javno dostupne podatke iz sudskog registra za subjekt Janus d.o.o. iz Osijeka, OIB: 44877006348 utvrđeno je kako je 13. prosinca 2016. objavljeno kako Trgovački sud u Osijeku objavljuje upis brisanja Društva, u Sudski registar proveden kod ovoga suda po rješenju pod poslovnim brojem Tt-16/8238-2 od 15. studenoga 2016. godine, redni broj upisa 22, za subjekt upisa s matičnim brojem (MBS): 030069693, osobnim identifikacijskim brojem (OIB): 44877006348, pod tvrtkom/nazivom: Janus d.o.o. za proizvodnju i emitiranje radijskog programa u stečaju, sa sjedištem u: Osijek (Grad Osijek), Hrvatske Republike 33.

Kako je na neosporan način utvrđeno da je pravna osoba pružatelja medijske usluge radija, nakladnika Janus d.o.o. iz Osijeka prestala postojati, to je Vijeće donijelo odluku o prestanku koncesije.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/09-02/0054
Urbroj: 567-06-16-03
Zagreb, 22. prosinca 2016.

Predsjednica
Vijeća za elektroničke medije
Mirjana Rakić, v. r.